สัปเหร่อ (ภาพยนตร์)

สัปเหร่อ (อังกฤษ: The Undertaker) เป็นภาพยนตร์ลำดับที่ 6 ภาคแยกในจักรวาลไทบ้านเดอะซี่รี่ส์ (ไม่นับรวม ภาพยนตร์เรื่องรักหนูมั้ย) เป็นภาพยนตร์ สยองขวัญ คอเมดี้ ดราม่า โดยผู้กำกับ ขยะหน้าต้นไม้ (ธิติ ศรีนวล) ภาพยนตร์ได้รับคำวิจารณ์ในแง่บวกล้นหลามถึงเนื้อเรื่อง การแสดง ความหลากหลายทางอารมณ์ แก่นเรื่อง เพลงประกอบ การนำเสนอวิถีชีวิตของชาวอีสาน และงานสร้าง
ภาพยนตร์ประสบความสำเร็จในแบบที่ไม่เคยมีมาก่อนของภาพยนตร์ไทยท้องถิ่นอีสาน เป็นภาพยนตร์ที่ทำเงินสูงสุดในประเทศไทยในรอบ 9 ปี นับตั้งแต่ภาพยนตร์ ไอฟาย..แต๊งกิ้ว..เลิฟยู้ เข้าฉายเมื่อปี พ.ศ. 2557 รวมถึงเป็นหนึ่งในสิบอันดับภาพยนตร์ไทยที่ทำเงินสูงสุดตลอดกาลในประเทศไทย ปัจจุบัน ทำรายได้รวมทั่วประเทศ 711.6 ล้านบาท (เฉพาะกรุงเทพฯ ปริมณฑล และเชียงใหม่ ทำเงิน 239.42 ล้านบาท) จากทุนสร้าง 15 ล้านบาท เป็นภาพยนตร์จากจักรวาลไทบ้านที่ทำเงินเปิดตัวได้สูงสุดและทำรายได้สูงสุดในจักรวาล
ภาคต่อในจักรวาลหลัก ไทบ้าน เดอะซีรีส์ 3 กำลังอยู่ในการพัฒนา
== เนื้อเรื่อง ==
ในจักรวาลไทบ้าน ปี 2565 หมู่บ้านโนนคูณ จังหวัดศรีสะเกษ หลายเดือนหลังเหตุการณ์ที่หมอปลาวาฬได้ย้ายไปที่โรงพยาบาลในตัวเมืองไม่ยึดติดกับจาลอดอีกต่อไป เจิด เด็กหนุ่มวัย 25 ปีที่เรียนจบกฎหมาย 7-8 ปี มี ศักดิ์ พ่อ ผู้ทำอาชีพ สัปเหร่อ และ แจ็ค พี่ชายผู้เป็นหมอ เขาหวังจะไปสอบเป็นทนายหรือปลัดอำเภอ เขาเดินทางกลับมาที่บ้านเกิดเพื่อเตรียมตัวอ่านหนังสือสอบ ในขณะเดียวกัน เซียงที่เมาจนไปทุบที่เก็บศพของใบข้าวที่รอเผาจนสลักสะกดวิญญาณของศักดิ์หลุด ก็ฝันเห็นใบข้าว แฟนเก่าที่เสียชีวิตไปเพราะฆ่าตัวตายหลังชีวิตรักพังทลาย เขาจึงพยายามทำทุกวิถีทางเพื่อให้ได้เจอใบข้าวในโลกหลังความตายอีกครั้ง แม้คนรอบตัวจะมองว่าเขาบ้าก็ตาม
เจิดได้ไปดูศักดิ์ทำพิธีกรรมส่งดวงวิญญาณ เขามีความเห็นที่ขัดแย้งกับศักดิ์ แต่ทั้งคู่ไม่เคยมีปัญหากัน จนกระทั่ง ในขณะที่ทุกคนในหมู่บ้านกำลังพักผ่อน มืด น้องชายของจาลอด และผู้คนได้ถูกวิญญาณใบข้าว หรือผีตายท้องกลมหลอกหลอนในบริเวณใกล้ ๆ กับที่เตรียมร่างเผา สร้างความผวาให้กับคนในหมู่บ้านไปทั่ว แม้แต่กับเจิดเอง เจิดได้เฝ้ามองดูการตายของคนในหมู่บ้านพร้อม ๆ กับเรียนรู้ชีวิตการเป็นสัปเหร่อ จนกระทั่งวันหนึ่ง ศักดิ์ ล้มจนขาเจ็บต้องนั่งรถเข็นทำพิธีอย่างยากลำบาก และเจิดได้รับรู้ความจริงจากแจ็คว่า ศักดิ์นั้นเป็นมะเร็งระยะสุดท้าย เขาพยายามหาทางช่วยพ่อโดยการเป็นสัปเหร่อจำเป็น และล่อลวงให้เซียงที่วุ่นวายใจเพราะอยากเห็นใบข้าว จนถึงขั้นไปขอร้อง โรเบิร์ด คนบ้าในวัด ให้มาเป็นผู้ช่วยลูกชายของตัวเอง
เซียงทำหน้าที่ร่วมกับแจ็คพร้อมกับเรียนรู้วิธีเห็นใบข้าวจากศักดิ์ นั่นคือ ศาสตร์แห่งการถอดจิต เหมือนในภาพยนตร์ จอมเวทย์มหากาฬ ในมัลติเวิร์สมหาภัย แทบไม่ผิดเพี้ยน เขาขอให้จาลอด หนุ่มไทบ้านผู้มีภรรยา ครูแก้วที่กำลังตั้งท้องลูกคนแรก ช่วยเฝ้าร่างให้ในตอนที่เขาทำพิธี เป็นปาฏิหารย์เพราะเขาถอดจิตไปพบใบข้าวได้ แต่เขาถูกปลุกซะก่อน เพราะธูปดับที่อาจทำให้วิญญาณเขาหลุดออกจากร่าง ระหว่างนั้นเขาก็ได้ตามเจิดไปทำพิธีศพในแทบทุกแขนง ตั้งแต่ศพชาวคริสต์ อิสลาม กะเทย หรือแม้แต่สุนัข ได้เรียนรู้ว่าความตายมีเวลาของมัน ไม่ว่าจะเป็นใคร หรือยิ่งใหญ่มาจากไหนก็ตาม พร้อมกับร่างกายของศักดิ์ที่แย่ลงเรื่อย ๆ และพยายามปิดบังไม่ให้เจิดรับรู้
ผู้ใหญ่คำตันกับเมียผู้ใหญ่คำตัน เฮิร์ป เขยฝรั่งที่เปิดร้านโชห่วย และพระป่อง ผู้บวชพระแต่ยังใช้ชีวิตเหมือนสีกาในวัดถูกผีหลอกอย่างหนักจนมาขอร้องให้ศักดิ์ช่วยรีบทำพิธีเผาศพ ทั้งหมู่บ้านตัดสินใจวางเคอร์ฟิวส์ 15 วัน ห้ามคนในหมู่บ้านออกนอกบ้านตอนกลางคืน ในขณะเดียวกัน เซียงได้พบเจอและพูดคุยกับใบข้าวในโลกแห่งความตาย เจิดกลายเป็นผู้เชี่ยวชาญในการทำพิธีศพตามรอยพ่อ ท่ามกลางความยินดีของทุกคน แต่ศักดิ์กลับอาการทรุดหนักจนต้องส่งโรงพยาบาล หมอปลาวาฬและหมอแจ็คมองว่าศักดิ์มีชีวิตอยู่ได้อีกไม่นาน แต่เจิดอยากให้พ่อรอดูตัวเขารับใบปริญญาจบการศึกษา ในขณะที่ใบข้าวกับเซียงมีปากเสียงกันในโลกหลังความตาย เพราะใบข้าวไม่อยากให้เซียงยื้อเธอไว้ แม้ว่าเธอจะยังรักเซียงมากแค่ไหนก็ตาม ก่อนจะจากเซียงไปสุคติ
เซียงถูกปลุกฟื้นขึ้นมาและอาละวาดใส่คนรอบตัวไปทั่ว ทั้งกับยายของเขา และ ปริม ผู้หญิงที่ชอบเซียงและคอยดูแลครอบครัวมาตลอด ในวันเผาร่างส่งวิญญาณใบข้าว เจิดที่กำลังทำพิธีเผาได้รับข่าวร้ายจากแจ็คว่า ศักดิ์เสียชีวิตแล้ว เจิดใจสลายไม่สามารถเผาร่างใบข้าวได้ จนต้องวานให้แม่ของใบข้าวโยนคบเพลิงแทน เซียงที่ตามมาที่งานใจสลายสติกระเจิงพยายามใช้น้ำดับไฟ พร้อมกับชี้หน้าด่าสามีเก่าของใบข้าว ว่าเป็นต้นเหตุให้ใบข้าวต้องตาย ก่อนจะถูกเพื่อนลากออกมาจากพิธีตรงนั้น
ที่งานศพ เจิดทำพิธีให้กับศักดิ์ด้วยความเศร้าและเคาะโลงที่ศักดิ์อยู่ให้ออกมาทานข้าว แม้ว่าเขาจะไม่เคยเชื่อเรื่องประเพณีดังกล่าว และนั่งเฝ้าโลงทั้งคืน เซียงมาหาเจิดและขอร้องให้เจิดช่วยบอกวิธีถอดจิตอีกครั้ง และคะยั้นคะยอจนมีปากเสียงกัน เซียงโมโหจนถีบรูปของศักดิ์ทำให้ทั้งคู่ทะเลาะเบาะแว้งกันจนถูกแยกจากชาวบ้าน สองคู่หูสัปเหร่อร้องไห้ด้วยความใจสลายที่สูญเสียสิ่งที่รัก แม้ว่าจะพยายามยื้อแค่ไหน เจิดทำพิธีต่อไปด้วยความเศร้า ในขณะที่เซียงกลับมาบ้านและร้องไห้หลังยายปลอบโยนเขาด้วยข้าวจี่ไหม้ พร้อมปริมที่เข้าใจในตัวเขา เขาได้รู้แล้วว่าครอบครัวคือสิ่งที่สำคัญกว่าการไล่ตามคนที่จากไปแล้ว
วันทำพิธีเผาร่างของศักดิ์ เจิดร้องไห้พร้อมกับนึกถึงสิ่งที่ศักดิ์เคยบอกไว้ ตอนที่คืนหลังศักดิ์เสียชีวิต เจิดฝันว่าได้พบกับศักดิ์ในโลกแห่งความตายเป็นครั้งสุดท้ายว่า มีความสุขกับปัจจุบัน มีความสุขกับสิ่งที่ได้เลือก มีความสุขกับชีวิตที่เหลืออยู่ เจิดร้องไห้ออกมาพร้อมกับพระแจ็คที่บวชให้กับศักดิ์พร้อมกับปลอบโยนกันและกัน (อิงจากมิวสิควิดีโอ ยื้อ) ในขณะที่ควันจากเมรุได้ลอยสู่ท้องฟ้า พร้อมกับที่เก็บอัฐิที่สร้างขึ้นอย่างสวยงามที่บ้านของเขา เวลาต่อมา เซียงได้สติด้วยความรักของยายและปริมที่ทำให้เขาสามารถปล่อยวางเรื่องการเจอใบข้าวผ่านการถอดจิตและเริ่มความรักครั้งใหม่กับปริม ผู้หญิงที่เสียสละทุกอย่างเพื่อครอบครัวเขามาตลอด เจิดที่กำลังจะไปสอบเป็นทนายความตามความตั้งใจ แต่จะไม่ลืมเกียรติของสัปเหร่อ มองรูปศักดิ์และแม่ผู้ล่วงลับ ด้วยความภาคภูมิใจก่อนจะนั่งรถออกไปสนามสอบพร้อมกับแจ็ค พร้อมที่จะใช้ชีวิตในการทำสิ่งที่รักที่สุดเท่าที่ชีวิตเหลืออยู่ตามที่ศักดิ์ได้บอกก่อนไปสู่สุคติ
หลายวันต่อมา ป่องที่ลาสิกขาจากการเป็นพระกำลังมองดูร้านสลัดผักของตัวเองที่กำลังให้คนงานรื้อทิ้งเพราะเจ๊งไปนานแล้วกับจาลอด และบอกว่าตัวเองจะเปิดร้านลาบที่ญี่ปุ่น ท่ามกลางจ่าลอดและบักมืดที่มองว่าเป็นเรื่องที่เป็นไปไม่ได้ เพราะขนาดทำที่บ้านเกิดยังไปไม่รอด แล้วจะไปทำที่ญี่ปุ่นได้เหรอ ก่อนจะจากไป ทิ้งให้ป่องคิดกับตัวเองว่าพวกเขายังไม่เห็นภาพต่างหาก ปูเรื่องไปสู่ ไทบ้าน เดอะซีรีส์ 3
== นักแสดง ==
ชาติชาย ชินศรี รับบท เซียง
สุธิดา บัวติก รับบท ใบข้าว (แฟนเก่าของเซียง)
อัจฉริยะ ศรีทา รับบท สัปเหร่อศักดิ์ (พ่อของเจิดและแจ็ค)
นฤพล ใยยิ้ม รับบท เจิด (ลูกชายของสัปเหร่อศักดิ์)
นาราภัทร งดงาม รับบท แจ็ค / หมอแจ็ค (ลูกชายของสัปเหร่อศักดิ์)
=== นักแสดงสมทบ ===
ณัฐวุฒิ แสนยะบุตร รับบท จาลอด (ลอด)
ธันวาพร นาสมบัติ รับบท ครูแก้ว
สมชาย สายอุทา รับบท เฮียป่อง / พระป่อง (อดีตนักธุรกิจ, เพื่อนสนิทของจาลอด)
ภูวเนตร สีชมภู รับบท เฮิร์ป
ธนาดล บัวระบัติ รับบท มืด (น้องชายของจาลอด)
คำตัน จินดามล รับบท ผู้ใหญ่คำตัน (พ่อของเฮียป่อง)
รำไพ จินดามล รับบท แม่ของเฮียป่อง
บุญเทา กัญญะพิลา รับบท ยายจ่อย (ยายของจาลอด)
ชมภูมาตย์ ผ่องสนาม รับบท ปริม (ผู้หญิงที่แอบชอบเซียง)
ณัฐกานต์ ปินะถา รับบท แก้ม (อดีตหัวหน้าห้อง, น้องสาวของปริม)
พัชนิยา ทานาลาด รับบท แม่ของใบข้าว
=== นักแสดงรับเชิญ ===
ธิติ ศรีนวล รับบท โรเบิร์ต (คนบ้า)
สิริอมร อ่อนคูณ รับบท หมอปลาวาฬ
สิทธิโชค รัศมี รับบท ตำรวจเพียว
สิริพงศ์ อังคสกุลเกียรติ รับบท คนงาน
== เพลงประกอบภาพยนตร์ ==
น้ำตา ขับร้องโดย ปรีชา ปัดภัย และ กระต่าย พรรณิภา
หล่าคำเอย ขับร้องโดย ศาล สานศิลป์
ยื้อ ขับร้องโดย ปรีชา ปัดภัย
== อ้างอิง ==
== แหล่งข้อมูลอื่น ==
แฟนเพจไทบ้าน เดอะซีรีส์
เว็บไซต์ไทบ้าน เดอะซีรีส์ เก็บถาวร 2017-06-16 ที่ เวย์แบ็กแมชชีน
ภาพยนตร์ที่ออกฉายในปี พ.ศ. 2566
ภาพยนตร์ไทยที่ออกฉายในปี พ.ศ. 2566
ภาพยนตร์ไทย